มอบเงินค่าเวนคืนที่ดินโครงการก่อสร้างทางหลวงพิเศษระหว่างเมืองหมายเลข 81 สายบางใหญ่ – กาญจนบุรี
รองนายกรัฐมนตรีและรัฐมนตรีว่าการกระทรวงสาธารณสุข มอบเงินค่าเวนคืนที่ดินโครงการก่อสร้างทางหลวงพิเศษระหว่างเมืองหมายเลข 81 สายบางใหญ่ – กาญจนบุรี แก่ประชาชนในพื้นที่จังหวัดกาญจนบุรีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานในพิธีมอบค่าเวนคืนที่ดินและตรวจเยี่ยมโครงการก่อสร้างทางหลวงพิเศษระหว่างเมือง หรือมอเตอร์เวย์หมายเลข 81 สายบางใหญ่ - กาญจนบุรี บริเวณโครงการฯ ตอนที่ 20 ตำบลตะคร้ำเอน อำเภอท่ามะกา จังหวัดกาญจนบุรี โดยนายอนุทิน ชาญวีรกูล ได้มอบค่าเวนคืนที่ดินแก่ผู้แทนประชาชนในพื้นที่จังหวัดกาญจนบุรีและราชบุรี จำนวน 22 ราย จากประชาชนที่จะได้รับค่าเวนคืนที่ดินในครั้งนี้ทั้งหมด 812 ราย ประกอบด้วย จังหวัดกาญจนบุรี 689 ราย จังหวัดราชบุรี 123 ราย และในโอกาสดังกล่าวพร้อมทำพิธี “Restart เดินหน้าก่อสร้างโครงการ” เพื่อให้การก่อสร้างเดินหน้าต่อไปโดยเร็วสำหรับมอเตอร์เวย์สายดังกล่าว จะทำให้การเดินทางจากกรุงเทพมหานครและปริมณฑลไปยังภาคตะวันตกของประเทศ สะดวก รวดเร็วมากยิ่งขึ้น ช่วยพัฒนาคุณภาพชีวิตความเป็นอยู่ของประชาชนในภูมิภาค รวมทั้งจะเป็นส่วนสำคัญต่อการพัฒนาระบบโครงสร้างพื้นฐานด้านคมนาคมขนส่ง การท่องเที่ยว ส่งผลต่อการพัฒนาประเทศให้มีเศรษฐกิจที่เข้มแข็งโดยมีจุดเริ่มต้นต่อเนื่องจากทางหลวงหมายเลข 9 สายกาญจนาภิเษก ถนนวงแหวนรอบนอกด้านตะวันตก ผ่านพื้นที่อำเภอบางใหญ่ จังหวัดนนทบุรี อำเภอนครชัยศรี อำเภอเมือง จังหวัดนครปฐม อำเภอท่ามะกา และสิ้นสุดที่อำเภอท่าม่วง จังหวัดกาญจนบุรี ระยะทางรวม 96.41 กิโลเมตร ลักษณะโครงการเป็นทางหลวงพิเศษขนาด 4 ช่องจราจร มูลค่าโครงการรวม 55,927 ล้านบาท โดยคณะรัฐมนตรีได้อนุมัติเพิ่มกรอบวงเงินจัดกรรมสิทธิ์ที่ดิน จำนวน 12,032 ล้านบาท จากที่เคยอนุมัติให้แล้ว 5,420 ล้านบาท รวมเป็นเงินที่ใช้เวนคืนกว่า 1.7 หมื่นล้านบาท เนื่องจากราคาที่ดินเพิ่มสูงขึ้นอย่างต่อเนื่อง ส่งผลกระทบต่องบประมาณที่กำหนดไว้ไม่เพียงพอต่อการจ่ายแค่เวนคืนที่ดินให้ประชาชนและส่งผลให้ผู้รับจ้างไม่สามารถเข้าพื้นที่ได้ การก่อสร้างงานโยธามีความคืบหน้าประมาณร้อยละ 25.08 โครงการมีความล่าช้ากว่าแผนงานที่กำหนดประมาณ ร้อยละ 56.00 กรมทางหลวง จะเร่งดำเนินการจ่ายค่าเวนคืนที่ดินให้แล้วเสร็จภายในเดือนธันวาคม 2562 และเร่งเดินหน้าก่อสร้างโครงการฯ ทั้ง 25 สัญญา โดยจะเร่งรัดแผนงานโครงการต่างๆ ให้แล้วเสร็จประมาณเดือนเมษายน 2566 และสามารถเปิดให้บริการตลอดเส้นทางภายในปลายปี 2566 ซึ่งภายหลังเปิดให้บริการจะใช้เวลาเดินทางโดยมอเตอร์เวย์จากอำเภอบางใหญ่ จังหวัดนนทบุรี ถึงจังหวัดกาญจนบุรี เพียง 48 นาที หากเดินทางโดยใช้ทางหลวงแผ่นดิน ต้องใช้เวลาเดินทางประมาณ 2 ชั่วโมง 30 นาที